Die goue uur verwys na die eerste uur ná sonsopkoms en die laaste uur voor sonsondergang. In dié tyd hang die son laag bo die horison en sorg vir sagte en warm lig. Geen filter of Photoshop-funksie gaan die lig kan naboots nie!
Wanneer iemand na jou foto’s kyk, moet hulle die rooi sand van Sossusvlei of die fyn haartjies op ’n olifant se slurp kan voél! Tekstuur laat jou foto’s leef. Wanneer die son nog laag bo die horison hang en die lig teen ’n lae hoek skyn, versterk dit die impak van skaduwees en teksture.
’n Natuurlike foto is altyd beter as waarin iemand poseer. Gesels met mense terwyl jy hulle afneem en laat hulle voortgaan waarmee hulle ook al besig is – al is dit skape voer. En volpunte as jy dit regkry om hom of haar te laat lag!
Wil jy die aandag op jou voorwerp vestig? Neem dan jou voorwerp binne-in ’n “raam” af. Jy kan omtrent enigiets gebruik – ’n boom, ’n vensterraam of selfs ’n persoon se arms wat hy in die lug hou.